Document ID: 32011D0154

РЕШЕНИЕ НА КОМИСИЯТА
от 9 март 2011 година
за прекратяване на антидъмпинговата процедура във връзка с вноса на някои пръти от неръждаеми стомани с произход от Индия
(2011/154/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-нататък „основният регламент“), и по-специално член 9 от него,
след консултация с Консултативния комитет,
като има предвид, че:
А. ПРОЦЕДУРА
(1)
На 15 февруари 2010 г. в Европейската комисия (наричана по-нататък „Комисията“) беше получена жалба, в която се твърди наличието на вредоносен дъмпинг по отношение на някои пръти от неръждаеми стомани с произход от Индия.
(2)
Жалбата беше подадена в съответствие с член 4, параграф 1 и член 5, параграф 4 от основния регламент от European Federation of Iron and Steel Industries (наричан по-нататък „Eurofer“) от името на производители, представляващи съществен дял, в конкретния случай над 25 %, от общото производство в Съюза на някои пръти от неръждаеми стомани.
(3)
Жалбата съдържаше prima facie доказателства за наличието на дъмпинг и на причинена от него значителна вреда, като тези доказателства бяха счетени за достатъчни, за да обосноват започването на антидъмпингова процедура.
(4)
След консултации с Консултативния комитет Комисията с публикувано в Официален вестник на Европейския съюз известие (2) образува съответно антидъмпингова процедура във връзка с вноса в Съюза на някои пръти от неръждаеми стомани с произход от Индия, понастоящем попадащи в кодове по КН 7222 20 21, 7222 20 29, 7222 20 31, 7222 20 39, 7222 20 81 и 7222 20 89.
(5)
На същата дата Комисията образува процедура срещу субсидиране във връзка с вноса в Съюза на някои пръти от неръждаеми стомани с произход от Индия (3).
(6)
Комисията изпрати въпросници на промишлеността на Съюза, както и на всяко известно сдружение на производители в Съюза, на износителите/производителите в засегнатата държава, на всяко сдружение на износители/производители, на вносителите, на всяко известно сдружение на вносители, както и на органите на засегнатата държава. На заинтересованите страни беше предоставена възможност да изложат в писмена форма становищата си и да поискат изслушване в рамките на срока, посочен в известието за образуване.
Б. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
(7)
С писмо до Комисията от 23 ноември 2010 г. Eurofer официално оттегли своята жалба във връзка с антидъмпинговата процедура.
(8)
Съгласно член 9, параграф 1 от основния регламент при оттегляне на жалбата процедурата може да бъде прекратена, освен когато прекратяването не е в интерес на Съюза.
(9)
Комисията прецени, че настоящата процедура следва да бъде прекратена, тъй като при разследването не бяха установени никакви съображения, от които е видно, че такова прекратяване не би било в интерес на Съюза. Заинтересованите страни бяха информирани за това и им бе предоставена възможността да направят коментар. Не бяха получени коментари, които да сочат, че това прекратяване не би било в интерес на Съюза.
(10)
Поради това Комисията заключи, че антидъмпинговата процедура във връзка с вноса в Европейския съюз на някои пръти от неръждаеми стомани с произход от Индия следва да бъде прекратена,
ПРИЕ НАСТОЯЩОТО РЕШЕНИЕ:
Член 1
Антидъмпинговата процедура във връзка с вноса на някои пръти от неръждаеми стомани с произход от Индия, понастоящем попадащи в кодове по КН 7222 20 21, 7222 20 29, 7222 20 31, 7222 20 39, 7222 20 81 и 7222 20 89, се прекратява.
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 9 март 2011 година.

Labels: 1
4
7
3
18